Alt werden ist nichts für Feiglinge

Ald werre iss nix fier Feischlinge

das hat ma frier kenna gesaat,

ich häds wahrscheinlich aach nit geglaabt,

doch heit passiere mir so doofe Dinge,

die monchmol gar nit wohr sin kinne.

Ich finne Zeich, was ich gar nit suche,

vagesse Name un wenn ich noch so fluche,

sie falle ma nit in, sin nimme drin in meinem Kopp,

änfach vaschwunn so als ob se nie do ware,

monchmol konn ichs gar nit glaawe.

De Karl e alda Freind wollt ich anrufe,

un schon fang ich aan nom Nome se suche,

ich han in da Nochbarschaft die Leit gefrood

un die han mir donn geroot,

gehs ABC durch donn kommschde dehinna,

ich hans probiert, es wurd nur noch schlimma.

Zum kaafe mach ich immer e Zeddel,

schreib ichs nit off, vagess ich de ganze Beddel.

Stehn an da Kass will mit da Kart bezahle,

kommd das Problem, wie ware noch die Zahle?

3942 odda 9342 do wird ma doch langsom e bisje wiedisch,

ich war nie e Feischling, doch was ma heit passiert

hätt ich nie geglaabd, bin ich vawirrd?

un wird`s da Familie angschd un bang

ich han mir vorgenomm, ich mach eich de Danz noch lang.

Christel Liesler-Kneip, 2017